[pic] | COMISIA COMUNITĂŢILOR EUROPENE |

Bruxelles, 21.4.2009

COM(2009) 196 final

COMUNICARE A COMISIEI CĂTRE PARLAMENTUL EUROPEAN ȘI CĂTRE CONSILIU

Evaluare intermediară a instrumentelor financiare pentru acțiuni externe {SEC(2009) 530}

COMUNICAREA COMISIEI CĂTRE PARLAMENTUL EUROPEAN ȘI CONSILIU

Evaluare intermediară a instrumentelor financiare de acțiune externă

1. REFORMA INSTRUMENTELOR FINANCIARE

Recenta reformă a instrumentelor financiare de acțiune externă a grupat cu succes mai mult de 30 de diferite acte legislative ad hoc în patru instrumente geografice și patru instrumente tematice, plus o serie de programe tematice[1]. Acest exercițiu important de simplificare fost extrem de benefic, în sensul că a permis:

- garantarea coerenței și compatibilității generale a politicilor, precum și a sinergiei între principalele instrumente care reglementează relațiile externe ale Uniunii (dialog politic, comerț, asistență, cooperare economică, proiecția externă a politicilor interne și multilateralism);

- simplificarea procedurilor pentru a aduce un plus de eficiență, eficacitate și flexibilitate în procesele de programare și furnizare a ajutorului, precum și în ceea ce privește capacitatea de răspuns în situații de criză; și

- facilitarea dialogului și a coordonării cu beneficiarii, între instituții și cu alți donatori.

Noua arhitectură a instituit, în premieră, o serie de cadre de cooperare cuprinzătoare în contextul mai multor regulamente specifice, care sunt coordonate cu și completate de operațiunile BEI, operațiunile desfășurate în cadrul PESC/PESA și asistența macrofinanciară.

Noile instrumente sunt puse în aplicare prin intermediul documentelor de strategie de țară, documentelor de strategie regională, documentelor de strategie tematice și, în cazul IPA, prin intermediul documentelor indicative de planificare multianuală. Aceste documente programatice, însoțite de alocări financiare multianuale, permit o angajare și o furnizare clară a ajutorului, în parteneriat cu beneficiarii.

2. CLAUZA PRIVIND EVALUAREA INTERMEDIARă DIN CADRUL INSTRUMENTELOR FINANCIARE

Cele șapte noi regulamente (cu excepția Regulamentului privind ajutorul umanitar) conțin o clauză care impune Comisiei prezentarea unui raport privind punerea lor în aplicare până la 31 decembrie 2010 și, dacă este cazul, propunerea modificărilor necesare. Această evaluare include în mod explicit alocările financiare indicative stabilite în anexa IV la Regulametnul ICD și defalcarea financiară menționată la articolul 29 alineatul (1) din Regulamentul IEVP.

Cu toate că termenul fixat în această clauză este 31 decembrie 2010, Comisia - la cererea Parlamentului - a convenit, în cadrul negocierilor finale care au precedat adoptarea instrumentelor, să realizeze evaluarea înainte de alegerile pentru Parlamentul European din 2009 și să ia în considerare rapoartele și recomandările Parlamentului.

Această evaluare intermediară are ca obiect doar instrumentele legislative. Recomandările Parlamentului care nu se referă la textele legislative vor fi luate în considerare în cadrul evaluării intermediare a documentelor de strategie și de programare. Aceasta va evalua progresul înregistrat până în prezent și va actualiza strategiile în funcție de evoluțiile din țările partenere. Se va acorda o atenție deosebită participării societății civile și eficacității ajutorului. Procesul de evaluare și documentele de strategie actualizate, împreună cu documentele indicative de planificare multianuală care alocă bugetul pentru perioada 2011-2013 pe sectoare, ar trebui finalizate până la sfârșitul anului 2009. IPA are la bază o strategie și un cadru de programare distincte care acoperă o perioadă continuă de trei ani și care sunt actualizate anual în acord cu Documentul de strategie privind extinderea.

Pachetele financiare sunt analizate doar pentru a constata dacă acestea corespund sumelor de referință și alocărilor indicative stabilite în cadrul instrumentelor legislative. Evaluarea intermediară nu afectează revizuirea bugetului care va fi efectuată în cursul anului curent, și nici procedura bugetară anuală.

Aceasta urmărește să verifice dacă instrumentele conduc la atingerea obiectivelor stabilite pentru reformă, parțial printr-o simplificare importantă a acestora. Având în vedere că simplificarea este un proces în desfășurare, Comisia va avea în vedere posibilitățile de îmbunătățire suplimentare, inclusiv modificări ale regulamentului financiar, în special în ceea ce privește mediul de control.

Prezenta comunicare este însoțită de:

- un document de lucru al serviciilor Comisiei care oferă informații mai detaliate cu privire la instrumentele individuale;

- propuneri legislative, atunci când Comisia a concluzionat, pe baza evaluării, că sunt necesare anumite modificări.

3. CONCULUZII CARE IMPUN PROPUNERI LEGISLATIVE

3.1 Necesitatea de a elimina vidul legislativ

Pentru a garanta că obiectivele politicilor și noile instrumente sunt coerente și compatibile cu orientarea generală a politicii UE, Comisia s-a angajat să inițieze un dialog cu Consiliul și Parlamentul privind strategiile de politică. Acest dialog a fost consacrat în Declarațiile nr. 4 și 5 privind „Controlul democratic și coerența acțiunilor externe” anexate la Acordul interinstituțional privind disciplina bugetară și buna gestiune financiară (AII)[2].

Dialogul a continuat în 2007 cu privire la proiectele de documente de strategie înaintate Consiliului și Parlamentului în vederea punerii în aplicare a diferitelor instrumente. În ceea ce privește IPA, dialogul are loc pe baze anuale. În general, noile instrumente și-au atins obiectivele fixate în cadrul reformei instrumentelor financiare de acțiune externă (a se vedea documentul de lucru).

Problema principală ridicată în cursul procesului de control a avut în vedere Instrumentul de cooperare pentru dezvoltare (ICD), opinia Parlamentului fiind că unele dintre acțiunile planificate în cadrul programelor geografice nu erau eligibile în temeiul Regulamentului ICD. Parlamentul a considerat fie că programele nu erau suficient axate pe eradicarea sărăciei și Obiectivele de Dezvoltare ale Mileniului (ODM) fie că acestea nu îndeplineau criteriile privind asistența oficială pentru dezvoltare (AOD), astfel cum se prevede la articolul 2 alineatul (4). Parlamentul a adoptat patru rezoluții în care semnala faptul că, în opinia sa, Comisia și-a depășit competențele de execuție, cerând anularea măsurilor.

În același timp, autoritatea bugetară a lansat patru acțiuni pregătitoare în 2007 și 2008, care vizează sprijinirea măsurilor care depășesc sfera AOD și care nu pot fi finanțate în cadrul ICD:

- schimburi economice și științifice cu China;

- schimburi economice și științifice cu India;

- cooperare cu țările cu venituri medii din Asia;

- cooperare cu țările cu venituri medii din America Latină.

Într-adevăr, ca urmare a progresului economiilor emergente, în special China, India și Brazilia, și a intensificării relațiilor UE cu mai multe țări partenere în curs de dezvoltare dinamice, devine din ce în ce mai importantă finanțarea în aceste țări a măsurilor care depășesc sfera AOD.

De asemenea, Parlamentul a exprimat obiecții cu privire la folosirea ICD pentru finanțarea componentei privind mobilitatea europeană în cadrul programului „fereastra de cooperare externă Erasmus Mundus”, motivând că această componentă nu îndeplinește criteriile de eligibilitate pentru a fi considerată AOD. Astfel, pentru a nu compromite întregul program, Comisia a acceptat să excludă această finanțare din cadrul ICD începând cu 2010 și să găsească o soluție legislativă în contextul evaluării intermediare.

Astfel, rezultă din aceste limitări că, cu toate că regulamentul ICD trebuie să rămână principalul cadru de cooperare pentru aceste țări, arhitectura financiară pentru acțiunile externe nu dispune de un temei juridic pentru finanțarea unor asemenea măsuri. Se propune acoperirea acestui vid legislativ în limitele juridice și bugetare actuale pentru 2007-2013 prin modificarea Regulamentului ICTI astfel încât să cuprindă și țările ICD. Această modificare are un domeniu de aplicare limitat în ceea ce privește conținutul de politică, implicațiile bugetare și durata sa. De asemenea, nu afectează nici o propunere viitoare în domeniul instrumentelor financiare de cooperare externă în contextul cadrului financiar viitor.

În baza experienței acumulate în cadrul acțiunilor pregătitoare, Comisia propune acțiuni legislative pentru a permite finanțarea altor măsuri decât cele privind AOD în țările care intră sub incidența Regulamentului ICD.

3.2 Alte modificări legislative necesare

Evaluarea intermediară a instrumentelor financiare a evidențiat necesitatea de a realiza alte două serii de modificări.

3.2.1 Instrumentul de Stabilitate (IdS)

Instrumentul de Stabilitate este cel mai nou și mai inovator instrument financiar, introdus în vederea formulării unui răspuns coerent și integrat în situații de criză și criză iminentă, prin aplicarea unui instrument legislativ unic care presupune proceduri simplificate de luare a deciziilor. De asemenea, IdS dispune de resurse financiare mai importante decât mecanismul de reacție rapidă - program pilot, predecesor al acestuia. Cu toate că instrumentul își îndeplinește în mod evident obiectivul, sunt necesare anumite modificări minore ale acestuia.

- Obiective și domeniu de aplicare

La data de 20 mai 2008, Curtea Europeană de Justiție a anulat Decizia 2004/833/PESC a Consiliului din 2 decembrie 2004 de punere în aplicare a Acțiunii comune 2002/589/PESC în cadrul Moratoriului privind armele ușoare și de calibru mic[3]. Curtea a considerat că măsurile de combatere a proliferării armelor de calibru mic intră în sfera competențelor atribuite Comunității în domeniul politicii de dezvoltare și că acestea nu pot puse în aplicare ca parte a PESC dacă scopul sau dimensiunea lor principală sunt relevante pentru politica de dezvoltare. Acest punct de vedere nu a fost împărtășit de Consiliu la momentul adoptării IdS, în noiembrie 2006. Astfel, articolul 3 alineatul (2) punctul (i) din Regulament prevede următoarea restricție:

„ Asistența […] nu include sprijinirea măsurilor care vizează combaterea proliferării armelor .”

În momentul adoptării Regulamentului privind IdS, Consiliul și Comisia au prezentat o declarație comună în cadrul căreia au convenit că domeniul de aplicare al articolului 3 alineatul (2) litera (i) va fi revizuit, dacă este cazul, în cadrul evaluării intermediare a regulamentului. Având în vedere că regulamentul exclude în mod explicit acest gen de finanțare, se propune revizuirea articolului pentru adaptarea acestuia la jurisprudența Curții. Din același motiv, articolul 4 alineatul (1) litera (a) privind asistența în lupta împotriva traficului ilegal ar trebui modificat astfel încât să se facă trimitere în mod explicit la „armele ușoare și de calibru mic”.

Se propune modificarea articolului 3 alineatul (2) litera (i) şi a articolului 4 alineatul (1) litera (a) în lumina jurisprudenței Curții și eliminarea restricției de sprijinire a măsurilor de combatere a proliferării armelor ușoare și de calibru mic.

- Participare și reguli de origine

Au fost întâmpinate anumite dificultăți în procesul de punere în aplicare a măsurilor prevăzute la articolul 4 alineatul (3) privind dezvoltarea capacităților pre- și postcriză. Multe dintre aceste măsuri implică publicarea unor cereri de propuneri pentru sprijinirea parteneriatului de consolidare a păcii (consolidarea capacităților societății civile, activități de avertizare rapidă și analiză pe teren realizate de societatea civilă în domeniul prevenirii conflictelor și consiliere proactivă în materie de politici oferită de societatea civilă) În temeiul articolului 17 privind participarea și regulile de origine, partenerii din țările OCDE care nu fac parte din UE sau din Spațiul Economic European nu pot participa la atribuirea contractelor de achiziții publice sau la acordarea de subvenții în temeiul articolului 4 alineatul (3) privind dezvoltarea dezvoltarea capacităților pre- și postcriză. Cu toate acestea, o asemenea restricție nu există în cazul atribuirii contractelor în temeiul articolului 3 privind răspunsul în situații de criză. Aceasta exclude participarea unor țări ca Elveția și Canada, deși acestea au prezentat propuneri excelente. Calitatea potențială a acțiunii este astfel serios afectată, la fel ca și atingerea obiectivelor articolului 4 alineatul (3), astfel cum se întâmplă deja în cazul măsurilor luate în temeiul articolului 3.

Se propune introducerea unei modificări tehnice la articolul 17 în vederea extinderii participării la atribuirea contractelor de achiziții publice sau la acordarea de subvenții pentru măsurile luate în temeiul articolului 4 alineatul (3), cum este cazul măsurilor luate în temeiul articolului 3. |

- Dispoziții financiare

Regulamentul limitează la 7% alocarea bugetară pentru măsurile luate în temeiul articolului 4 alineatul (1) privind amenințările la adresa ordinii publice, a securității și a siguranței persoanelor, a infrastructurii critice și a sănătății publice. Acest procent s-a dovedit insuficient și trebuie majorat. Realizarea unor acțiuni eficace în aceste domenii necesită măsuri de mai mare amploare pentru a oferi acestor acțiuni un impact, o vizibilitate și o credibilitate reale. În plus, desfășurarea cu succes a unor acțiuni transregionale care să vină în completarea contribuțiilor naționale și regionale necesită un nivel corespunzător de finanțare, pentru a atinge masa critică. Alocările bugetare actuale, limitate prin articolul 24 din Regulamentul IdS la 7%, nu permit atingerea obiectivelor propuse.

Se propune modificarea articolului 24 și majorarea pachetului financiar maxim alocat măsurilor prevăzute la articolul 4 alineatul (1) de la 7% la 10%. |

3.2.2 Impozite, taxe și alte impuneri aplicate în temeiul Regulamentelor ICD și IEDDO

Principalele dificultăți întâmpinate la punerea în aplicare a programelor și proiectelor sunt legate de plata impozitelor, taxelor și altor impuneri în temeiul Regulamentelor ICD și IEDDO. Este necesară flexibilitatea introdusă în alte instrumente - în cazuri excepționale și circumstanțe justificate în mod corespunzător – pentru a permite plata impozitelor, taxelor și a altor impuneri. Acest fapt este extrem de important atunci când programele sau proiectele respective sunt puse în aplicare de ONG-uri care pot fi obligate să subcontracteze către sectorul privat activități privind lucrări sau servicii specifice. În plus, unul din principiile fundamentale ale IEDDO - care colaborează, în principal, cu ONG-urile – este independența în raport cu guvernele și alte autorități publice din țările terțe. În acest context, accentul pus pe ineligibilitatea plății impozitelor și altor impuneri pentru finanțarea comunitară s-a dovedit a fi un aspect problematic în practică.

Prin urmare, este importantă armonizarea formulării de la articolul 13 alineatul (6) din Regulamentul IEDDO și a articolului 25 alineatul (2) din Regulamentul ICD cu dispozițiile corespondente conținute în alte instrumente financiare de acțiune externă, după cum urmează: „Finanțarea Comunității nu poate, în principiu , fi folosită pentru plata impozitelor, a taxelor sau a altor impuneri în țările beneficiare”. Regulamentul ICI are o formulare diferită care nu este problematică, însă se propune armonizarea acesteia din considerente de coerență.

Orientările interne pentru toate instrumentele vor garanta limitarea acestei flexibilități și aplicarea acesteia în mod coerent prin indicarea clară a faptului că excepțiile pot fi aplicate doar în cazuri individuale și în circumstanțe excepționale.

Se propune armonizarea Regulamentelor IEDDO și ICD cu celelalte instrumente în ceea ce privește plata impozitelor, taxelor și altor impuneri. |

4. ALTE CONCLUZII PRINCIPALE

Comisia consideră că, în general, regulamentele sunt adecvate și nu necesită alte modificări în afara celor propuse. Nu au fost întâmpinate probleme deosebite în cadrul procesului de programare. Cu toate că este prematură evaluarea impactului activităților, punerea lor în aplicare se desfășoară în prezent fără dificultăți majore. Execuția bugetară record a angajamentelor și plăților pentru anul 2008 și faptul că angajamentele restante nu au crescut în pofida creșterii angajamentelor sunt indicatori ai ritmului de punere în aplicare.

4.1 Instrumentul european de vecinătate și parteneriat (IEVP)

Domneniul de aplicare și obiectivul IEVP, ca un instrument axat pe politici, s-au dovedit adecvate în sprijinirea politicii europene de vecinătate (PEV). Documentele de programare naționale vizează, în principal, sprijinirea punerii în aplicare a planurilor de acțiune ale PEV. Programele multinaționale sprijină dimensiunile regionale ale politicii (Parteneriatul estic, Uniunea pentru Mediterana, Sinergia Mării Negre). Componenta inovatoare a cooperării transfrontaliere a fost lansată în limita a 5% din suma de referință stabilită în regulament. De asemenea, Comisia a programat fonduri în vederea alocării a până la 3% din finanțare în sprijinul țărilor vecine pentru domenii legate de migrație.

Faptul că regulamentul nu permite în mod clar crearea „fondurilor de tip revolving ” ridică probleme atunci când se urmărește susținerea sectorului privat și dezvoltarea IMM-urilor în cadrul Facilității euro-mediteraneene de investiții și parteneriat (FEMIP) sau Facilității de investiții pentru vecinătate (FIV). O modificare legislativă pentru soluționarea acestei probleme a fost propusă anul trecut[4].

O altă preocupare are în vedere necesitatea ca IEVP să dispună de capacitate de răspuns în situații de criză, element ce necesită resurse suplimentare. Punctul 37 din Acordul interinstituțional permite o creștere cu peste 5% a pachetului financiar legislativ în cazul „apariției unor circusmtanțe noi, obiective și durabile care sunt în mod explicit și precis motivate” . Comisia consideră că această dispoziție specială se aplică în legătură cu evenimente din teritoriile palestiniene ocupate și din Georgia, în cazul cărora autoritatea bugetară a aprobat majorări considerabile.

Comisia ia act de rezoluția Parlamentului privind revizuirea Instrumentului european de vecinătate și parteneriat[5]. Comisia este de acord cu majoritatea recomandărilor și va ține cont de acestea atunci când va revizui documentele de strategie.

În general, Regulamentul IEVP pare adaptat corespunzător pentru susținerea cooperării cu țările vecine, sub rezerva adoptării de către autoritatea bugetară a modificării propuse în mai 2008 în ceea ce privește folosirea fondurilor de tip revolving. Fără această opțiune, îndeplinirea obiectivelor va fi în mod serios afectată. De asemenea, autoritatea bugetară ar trebui să aibă în vedere posibilele necesități legate de situațiile de criză, pentru care s-ar putea dovedi necesară recurgerea la mecanismele de flexibilitate prevăzute în cadrul AII.

4.2 Instrumentul de asistență pentru preaderare (IPA)

Regulamentul IPA se dovedește a fi adaptat în totalitate la orientarea cu succes a țărilor candidate și potențial candidate spre aderarea la UE. Gruparea celor cinci regulamente[6] anterioare într-un cadru unitar, cu diferite componente, permite programarea și furnizarea unei asistențe coerente și specifice fiecărei țări beneficiare. Componenta „asistența pentru tranziție și consolidarea instituțiilor” permite armonizarea progresivă cu standardele și politicile UE. Componenta „cooperarea transfrontalieră” a fost simplificată în raport cu instrumentele anterioare, programarea și punerea în aplicare, care în prezent se desfășoară în baza unui ansamblu unitar de norme și a unui buget unic care se aplică de ambele părți ale frontierei, inclusiv la frontierele cu statele membre UE. În fine, componentele „dezvoltare regională”, „dezvoltarea resurselor umane” și „dezvoltare rurală” contribuie la pregătirea țărilor candidate (prin metoda „învățării prin practică”) în vederea implementării și gestionării după aderare a fondurilor de coeziune, structurale și de dezvoltare rurală.

Procesul de programare a celor cinci instrumente anterioare a fost preluat fără probleme în cadrul noului instrument iar procesul de punere în aplicare a fost inițiat în cursul anului 2008. Rezultatele obținute în raport cu obiectivele declarate sunt vizibile, până în prezent, în special în ceea ce privește efectele asupra guvernanței produse de exercițiul de programare IPA. Toate țările beneficiare ale IPA au înregistrat progrese în ceea ce privește asumarea unei mai mari responsabilități și a unei mai mari implicări în gestionarea programelor IPA, în acord cu principiile bunei gestiuni financiare și în deplină conformitate cu Regulamentul financiar.

Procesul de programare a permis, până în prezent, inițiative importante (precum Mecanismul de finanțare a proiectelor de infrastructură, Mecanismul de finanțare pentru eficiența energetică, Fondul European pentru Europa de Sud-Est pentru dezvoltarea întreprinderilor mici), programe educaționale (Erasmus Mundus, „Tineretul în acțiune”, Tempus) care vor fi lansate sau consolidate, precum și inițiative de cooperare regională (de exemplu Consiliul pentru cooperare regională, Școala regională de administrație publică, reducerea riscurilor de dezastre, restaurarea patrimoniului cultural, Acordul de liber schimb central european) care vor fi dezvoltate suplimentar, pe lângă inițiativele de încurajare a dezvoltării societății civile și a dialogului (Facilitatea pentru societatea civilă ). Procesul de programare a aproximativ o treime din pachetul financiar ATCI (Asistență pentru procesul de tranziție și consolidarea instituțiilor) vizează consolidarea guvernanței, încurajarea reformei judiciare și administrative, consolidarea statului de drept, sprijinirea luptei împotriva corupției și crimei organizate, promovarea drepturilor omului și dezvoltarea societății civile.

Pachetul financiar alocat este, până în prezent, considerat suficient, cu toate că au fost necesare anumite resurse financiare suplimentare pentru soluționarea problemelor din Kosovo (în temeiul Rezoluției 1244/1999 a Consiliului de Securitate al ONU). În condițiile în care nu au loc modificări importante ale situației din țările beneficiare, ar trebui să fie posibilă îndeplinirea angajamentelor politice asumate și menținerea ritmului procesului de integrare în cadrul marjei de flexibilitate de 5% din pachetul financiar legislativ. În cazul schimbării statutului țărilor beneficiare ale IPA de la țară potențial candidată la țară candidată, este necesară adaptarea anexelor la Regulamentul Consiliului prin folosirea procedurii prevăzute la articolul 23 din Regulamentul IPA.

4.3 Instrumentul de cooperare pentru dezvoltare (ICD)

Instrumentul de cooperare pentru dezvoltare (ICD) și-a dovedit capacitatea de a răspunde obiectivelor de coerență, eficacitate și eficiență. Prima serie de documente de strategie și primele trei programe de acțiune anuale au fost elaborate în baza coordonării dintre donatori, a unui dialog cu țările partenere și cu participarea societății civile. În afară necesității abordării activităților care depășesc sfera AOD în cadrul altui instrument legislativ și a aspectelor fiscale, nu au fost semnalate alte probleme importante, preconizându-se continuarea punerii în aplicare în bune condiții. În ceea ce privește pachetul financiar, în baza bugetelor finale pentru 2007 și 2008 și în baza bugetului pentru 2009, se poate constata că suma de referință de 16 897 de milioane a crescut cu 239 de milioane de euro (+1,4%). Mare parte a creșterii (176 de milioane euro) rezultă din programul tematic pentru mediu și energie, care vizează combaterea provocărilor internaționale legate de schimbările climatice. Celelalte programe sunt conforme cu alocările financiare indicative prevăzute în anexa IV la regulament, în timp ce programele geografice beneficiază de restul creșterii (60 de milioane de euro).

Adoptarea regulamentului ICD a fost însoțită de o declarație a Comisiei privind articolul 5 din Regulamentul ICD privind programele geografice, în cadrul căreia Comisia a reiterat faptul că eradicarea sărăciei și atingerea Obiectivelor de Dezvoltare ale Mileniului ocupă un loc central în cadrul principalelor sale obiective în materie de asistență pentru dezvoltare. Obiectivul de referință de 35% pentru infrastructură și serviciile sociale a fost eliminat, însă angajamentul Comisiei este de a continua raportarea anuală cu privire la cheltuielile efective din aceste sectoare. În plus, Comisia s-a angajat să dea prioritate îngrijirilor de sănătate de bază și educației în cadrul obiectivului de referință de 20%. Comisia a luat aceasta în considerare în cadrul dialogului cu țările/regiunile beneficiare și nu preconizează nici o dificultate în atingerea acestui obiectiv. În 2007, sprijinul direct acordat sectoarelor învățământului primar și secundar, precum și îngrijirilor medicale de bază au reprezentat aproximativ 17% din totalul angajamentelor în cadrul programelor geografice relevante, în afara sprijinului bugetar general acordat acestor sectoare. Urmărirea atingerii acestui obiectiv de referință a fost inclusă în cadrul Raportului Anual privind asistența externă a CE.

4.4 Instrumentul european pentru democrație și drepturile omului (IEDDO), Instrumentul de stabilitate (IdS), Instrumentul pentru cooperarea în materie de securitate nucleară (ICSN), Instrumentul de cooperare cu țările industrializate și cu celelalte țări și teritorii cu venituri ridicate (ICTI)

În ceea ce privește aceste patru instrumente, nu au fost întâmpinate probleme în ceea ce privește formularea politicilor, regulamentele dovedindu-se bine adaptate sprijinirii obiectivelor de politică (cu excepția modificărilor cerute privind IdS și a aspectelor fiscale privind IEDDO, abordate în secțiunea 3.2). Începând cu 2011, ICTI va include sprijin pentru dezvoltarea metodelor transatlantice în vederea gestionării provocărilor mondiale care, în prezent, îmbracă forma unui proiect pilot lansat la inițiativa Parlamentului. Aceasta nu va necesita o modificare a sumei de referință. Cu toate acestea, un pachet financiar distinct va fi adăugat la Regulamentul ICTI modificat pentru a acoperi extinderea acestuia la țările beneficiare ale ICD.

În final, Comisia își respectă, de asemenea, angajamentul de a limita misiunile de observare a alegerilor până în limita a 25% din totalul fondurilor disponibile în cadrul IEDDO pentru perioada 2007-2013.

5. CONCLUZIE

Noua arhitectură a instrumentelor financiare de acțiune externă îndeplinește în totalitate obiectivul de sprijinire a cooperării și a politicilor UE cu instrumente mai eficace și mai coerente. Până în prezent nu au fost probleme în ceea ce privește punerea în aplicare, iar Comisia își îndeplinește în totalitate diversele angajamente asumate în cadrul negocierilor care au condus la adoptarea regulamentelor.

Cu toate acestea, Comisia a identificat o serie de probleme care necesită intervenție legislativă și invită Parlamentul European și Consiliul să adopte următoarele propuneri:

- modificarea Regulamentului ICTI astfel încât să permită finanțarea măsurilor pentru activitățile care depășesc sfera AOD din țările ICD;

- modificări ale Regulamentului IdS;

- modificarea regulamentelor ICD și IEDDO și armonizarea formulărilor privind taxele, impozitele și alte impuneri;

- modificarea Regulamentului IEVP care să prevadă posibilitatea recurgerii la fondurile de tip „revolving” ; această propunere a fost prezentată în luna mai 2008.

În cazul ajungerii la un acord asupra comerțului cu banane în cadrul OMC în următoarele săptămâni, ar putea fi necesare măsuri de sprijin în principalele țări ACP exportatoare de banane, pentru care Comisia va propune o adaptare a ICD la momentul oportun.

Comisia speră că aceste propuneri vor intra în vigoare la începutul anului 2010, pentru a putea pune în aplicare modificările necesare.

[1] Instrumentele vizate sunt următoarele: Instrumentul de cooperare pentru dezvoltare (ICD), Instrumentul european de vecinătate și parteneriat (IEVP), Instrumentul european pentru democrație și drepturile omului (IEDDO), Instrumentul de stabilitate (IdS), Instrumentul de cooperare cu țările industrializate (ICTI), Instrumentul pentru cooperarea în materie de securitate nucleară (ICSN), Instrumentul de asistență pentru preaderare (IPA) și Regulamentul privind ajutorul umanitar. Regulamentul privind ajutorul umanitar nu a fost modificat.

[2] JO C 139, 14.6.2006, p. 1.

[3] CEJ, cauza C-91/05 (ECOWAS).

[4] COM/2008/308, 21.5.2008.

[5] P6-TA(2009)0078, 19.2.2009.

[6] PHARE, ISPA, SAPARD, Instrumentul de preaderare pentru Turcia și CARDS.